Mimoriadna udalosť v Dolnej Štubni
Včera sa na železničnej trati medzi Vrútkami a Hornou Štubňou stala mimoriadna udalosť na vlaku Os 7516 (Prievidza 10:41 – Vrútky 12:41), ktorá sa našťastie zaobišla bez akýchkoľvek zranení. Dieselmotorová jednotka 861.106 na už spomenutom vlaku Os 7516 za zastávkou Horná Štubňa zastávka prešla návesť v polohe STOJ pred odbočkou Dolná Štubňa a skončila na odvratnej koľaji. Jednotka sa zastavila až na samotnom okraji násypu. Prvý podvozok bol vykoľajený, čo je s ohľadom na stav tejto odvratnej koľaje v správe(?) Železníc Slovenskej republiky priam zázrak. Podľa prvých indícií došlo k pochybeniu rušňovodiča a to už pri vykonaní skúšky brzdy pred jazdou a rovnako aj pri následnom overení brzdného účinku počas jazdy. Rušňovodič pravdepodobne nedokázal jednotku zastaviť pred návesťou STOJ. Bezpečnostný prvok v podobe odvratnej koľaje našťastie zafungoval veľmi dobre a neprišlo tak k možnej čelnej zrážke s oproti idúcim rýchlikom R 343, ktorý mal v tom čase postavenú vlakovú cestu od Vrútok v smere na Čremošné. Za riadiacim pultom jednotky sedel podľa našich informácií rušňovodič, ktorý mal jednu z prvých jázd po úspešnom absolvovaní kurzu rušňovodiča a následnom zácviku.
O vyjadrenie sme požiadali tlačových hovorcov ŽSR aj ZSSK. Riak Feik Achbergerová zo ŽSR uviedla: ,,krátko popoludní prišlo na trase Horná Štubňa—Odb. Dolná Štubňa prešiel vlak z 2.TK cez vchodové návestidlo v polohe stoj na koľaj 2a cca 100 m, kde došlo k vykoľajeniu vlaku. Udalosť spôsobila meškanie 5 vlakov v celkovom meškaní 253 min".
"Dňa 15. 6. 2021 o 12:01 došlo na odb. Dolná Štubňa k vykoľajeniu vlaku Os 7516 (Prievidza 10:41 –Vrútky 12:41) po tom, ako prešiel v 2. traťovej koľaji vchodové návestidlo. V osobnom vlaku sa v tom čase nachádzalo 10 ľudí, ktorým sa nič nestalo. Vlak bol odrieknutý, cestujúci mohli využiť najbližšie možné spojenie. Následkom nehodovej udalosti meškali 3 rýchliky (R 346, R 946, R 915) od 15 do 69 minút a 7 osobných vlakov od 4 do 75 minút. Udalosť je v štádiu intenzívneho prešetrovania a vinník bude postihnutý."
Tomáš Kováč
riaditeľ odboru komunikácie a hovorca
Pohľad na ,,zaparkovanú" jednotku 861.106 na násype odvratnej koľaje.
Ako vidieť, pochvalu si rozhodne zaslúži aj jednotka 861, že sa vôbec udržala na koľaji.
Zabezpečenie v podobe odvratnej koľaje zafungovalo dobre.
Odniesol si to aj strom, ktorý stál vlaku v ceste.
Pohľad na odbočku pre lepšiu predstavu.
Na záver ostáva skonštatovať, že si to našťastie nevyžiadalo žiadne životy a odniesli si opäť len plechy.
Redakcia ďakuje Jozefovi Huťkovi za poskytnutie fotografií